ইংরেজি বছরের প্রথম দিনে পর্যটন মুডে বাংলা, চিড়িয়াখানা, মন্দিরে ঢল দর্শকদের

কলকাতা: স্বাগত ২০২৫ (Welcome 2025)। নিউ ইয়ারের (New Year) প্রথম দিনে প্রাণী জগতের মধ্যে আনন্দ উদয়াপনে ভিড় জমল আলিপুর চিড়িয়াখানায় (Alipore Zoo)। প্রতিবছরই বর্ষশেষ ও নতুন বছরের প্রথম দিনে অনেকের গন্তব্য লিস্টে বাঁধা থাকে দক্ষিণ কলকাতায় অবস্থিত দেড়শো বছরের প্রাচীন এই চিড়িয়াখানায়। এবারও তার অন্যথা হয়নি। মঙ্গলবারের তুলনায় বুধবার তাপমাত্রা খানিকটা নামলেও পারদ সেভাবে পতন হয়নি। পশ্চিমী ঝঞ্ঝায় আটকে উত্তুরে হাওয়া। সকালের শীত গায়ে মেখে রাজ্যের বিভিন্ন প্রান্ত থেকে ছুটে এসেছিলেন অনেকে। শিম্পাঞ্জি, বাঘ, হাতির এনক্লোজারের সামনে ভিড় নজর কেড়েছে। আকাশ পরিষ্কার থাকায় বেলা বাড়তেই শীত পোশাক হাতে নিয়ে ঘুরতে হয়েছে। কচিকাঁচা সহযোগে আট থেকে আশি, বিভিন্ন বয়সকে দেখা গিয়েছে জীব জগতের হালিহকিকতে আনন্দ খুঁজে নিতে।

চিড়িয়াখানার এক কর্মী বলছিলেন, মঙ্গলবার একটি বড় পাওনা হয়েছে দর্শকদের। বিকেলে শিম্পাঞ্জির নাচ চাক্ষুষ করেছেন দর্শকরা। তবে বেশি সময়ের জন্য নয়। তাতেই হই হুল্লোড় পড়ে যায়। চাউর হতেই চিড়িয়াখানার বাকি দর্শকরা ছুটে আসেন। তবে বেশিক্ষণের জন্য ওই সুন্দর মুহূর্ত উপভোগ করতে পারেননি। শিম্পাঞ্জির মুড পরিবর্তন হওয়ায় থেমে যায়। কুমিরের রোদ পোহানো, কাঙ্গারুর চলাফেরা, জেব্রা, সিংহের বিচরণ, সাদা বাঘের দেখা পাওয়া, পাখিদের কিচির মিচির চেটপুটে উপভোগ করলেন জু ট্যুরিস্টরা। তার সঙ্গে পাতপেড়ে একসঙ্গে গোল হয়ে বসে সপরিবারে খাওয়া দাওয়া, অনাবিল আনন্দে শিশুদের ছুটোছুটি, ছেলে, মেয়েদের কাঁধে হাত দিয়ে বৃদ্ধ, বৃদ্ধাদের ঘোরা। আজকের একাকী, ব্যস্ত সংসারের বাইরে এককথায় একান্নবর্তী পরিবারের জমজমাট সংসারের আনন্দের টুকরো টুকরো ছবির কোলাজ দেখা গেল চিড়িয়াখানা জুড়ে। তবে তারই মধ্যে বিরল প্রজাতির সাপ সহ বেশ কিছু এনক্লোজার শূন্য থাকায় অনেককে হতাশা প্রকাশও করেন। চিড়িয়াখানায় অনলাইন ও নগদে টিকিট কাটতে দুধরনের দর্শকের উদ্দীপনা দেখা গিয়েছে। একাধিক জায়গায় বন্ধুদের মধ্যে আলোচনায় উঠে এল বাঘিনী জিনাতের প্রসঙ্গও। একজন চিড়িয়াখানার উল্টোদিকে আলিপুর পশু হাসপাতাল দেখিয়ে বললেন, বাঁকুড়া থেকে ধরা পড়া জিনাতকে এখানে শুশ্রুষা করার পর ওড়িশায় নিয়ে যাওয়া হয়েছে। মুর্শিদাবাদ থেকে আসা এক বৃদ্ধ তাঁর ছেলেকে হাত দেখিয়ে বলছিলেন, সামনের ওই ন্যাশনাল লাইব্রেরিতে এসেছিলাম ১৯৬৫ সালে। রাষ্ট্রবিজ্ঞান নিয়ে পড়তাম কলেজে। ভারতের সংবিধান দেখতে এসেছিলাম। সন্তোষ ট্রফিতে ফুটবল প্রিয় বাংলার জয় থেকে বর্ডার গাভাসকর ট্রফিতে রোহিত শর্মার খারাপ পারফর্ম্যান্স, ইংলিশ প্রিমিয়ার লিগ থেকে ওটিটি সিরিজ চর্চায় মশগুল ছিল জেন ওয়াই।

আরও পড়ুন: আজ কল্পতরু উৎসব, দক্ষিণেশ্বর-কাশীপুর-বেলুড় মঠে ভক্তের ঢল

বুধবার এনআই অ্যাক্টে কেন্দ্রীয় সরকারি ছুটি। রাজ্যেও ছুটি। নতুন বছরকে স্বাগত জানাতে সব মিলিয়ে পিকনিক মুডে (Picnic Mood) রাজ্যবাসী। শুরুটা হয়েছিল মঙ্গলবার রাত থেকেই। পার্কস্ট্রিট ছাড়িয়ে পাটুলি, শ্রীভূমি সহ জেলা শহরগুলিতেও নতুন ইংরেজি বছরকে বরণ করতে মঞ্চ বেঁধে বিভিন্ন অনুষ্ঠান হয়েছে। বাউল থেকে দুর্দাম হুল্লোড়, লাস্যময়ীর নাচ কিছুই বাকি থাকেনি। এমনকী মাচা অনুষ্ঠানে বর্ষবরণে প্রসেনজিৎ চট্টোপাধ্যায়ের মতো তারকাদেরও দেখা গিয়েছে এদিন। রাজারহাট সহ কলকাতা ও সংলগ্ন শহরতলিতে রাত ১২টা বাজতেই বর্ষবরণের আনন্দে বাজি ফাটতে থাকে দেদার। কাকদ্বীপ, কলকাতা থেকে ক্যালিফোর্নিয়া ২০২৫ সালকে স্বাগত জানাতে মিলেমিশে একাকার। তারই মধ্যে ঘরে ঘরে চলেছে ব্যাগ গোছানোর পালা। বুধবার ভোর হতেই কলকাতা থেকে প্রাইভেট কার, বাস, ট্রেনে বেরিয়ে অনেকেই ছড়িয়ে গিয়েছেন রাজ্যের বিভিন্ন প্রান্তে। একদিনের স্বল্প সময়ের ট্যুরে কারও গন্তব্য সুন্দরবন, কারও বীরভূমের কঙ্কালিতলায় মায়ের পুজো দেওয়া। কেউ ছুটেছেন ইতিহাসের টানে হাজারদুয়ারি।  কাশীপুর উদ্যানবাটী, দক্ষিণেশ্বরে ভোর থেকে ভক্তরা পুজোর ডালা নিয়ে হাজির হন। বেলুড় মঠ থেকে টাকি, শান্তিনিকেতন, দার্জিলিঙ, নবদ্বীপের হোটেল সব বুকিং হয়ে গিয়েছিল আগেই। কলকাতায় ভিক্টোরিয়া মেমোরিয়াল, নিউটাউনের ইকো পার্ক সহ বিভিন্ন জায়গায় ঘোরার জন্য তরুণ প্রজন্মের গন্তব্য ছিল নজরকাড়া। এদিন বেলা সাড়ে এগারোটা নাগাদ সেন্ট্রাল অ্যাভিনিউতে নাখোদা মসজিদের প্রবেশ গেটের সামনে দিয়ে যাওয়া একটি গাড়িতে গান ‘বাজছিল’, ‘প্রেম ভরে মনরে গাহ রামকৃষ্ণ নাম’। ভবানীপুরের অবাঙালি ওই পরিবার দক্ষিণেশ্বরে পুজো দিয়ে ফিরছিলেন। কামারপুকুর, কাশীপুর উদ্যানবাটী, বাগবাজার মায়ের বাড়ি সহ বিভিন্ন মন্দিরে রামকৃষ্ণ পরমহংস দেব ও সারদা মায়ের প্রার্থনায় নিমগ্ন ছিলেন ভক্তরা। কল্পতরু হয়ে রামকৃষ্ণের ‘চৈতন্য হোক’-এই মহাবাণী ভক্তরা মন্দির দর্শনের পর বাড়ি ফিরে এবারও নতুন করে সংসার জীবনে ছড়িয়ে দিলেন।